راولپنڈی: سپہ سالار جنرل قمر جاوید باجوہ پارینے کہ نن دہشت گردی نا برخلاف اسہ بھلو پند اس کرینن، دہشت گرد آتے دوارہ کاٹم ہرفنگ کن الیپنہ، دہشت گرد آتا بچوک، اوفتا کمکار و سنگت آتے امر کہ مرے چٹفنہ۔ پاک فوج نا حوالکاری بشخ (آئی ایس پی آر) نا رد اٹ آرمی چیف جنرل قمر جاوید باجوہ نا کماشی ٹی 247می کور کمانڈر کانفرنس جی ایچ کیو راولپنڈی ٹی اڈ ہلک، کانفرنس اٹ بشخ لوک آتے ملک اٹی سیکورٹی نا حالیت خاص وڑ اٹ بلوچستان اٹی مروک داسہ نا واقعہ غاتا بابت سرجم حوال تننگا۔ بشخ ہلوک آتے پاکستان نا نزور کننگ نا جارحانہ کوشست آتا مون ءِ توننگ کن گام گیج آتا بابت ہم حوال تننگا۔ کور کمانڈر کانفرنس اٹی ملک انا رکھ اکن تینا جان تے ندر کروک آ شہید آتے خراج عقیدت پیش کننگا۔ وخت اس کہ بلوچستان اٹی داسہ نا دہشت گرد جلہو آتے بے سہب کننگ و دہشت گرد آتے بھلو نسخان اس رسیفنگ آ سکیورٹی فورس آتے خراج تحسین پیش کننگا۔ دا وخت آ آرمی چیف فارمیشن آتا آپریشنل تیاری و دشمن تا ناپاک انگا ارادہ غاتے مش تا کننگ کن کروک گام گیج آتیا است جمی نا درشانی کرے۔ آرمی چیف پارے کہ نن دہشتگردی نا برخلاف بھلو جنگ اس کرینن، افواج پاکستان قوم انا مخ تفی اٹ ہر رنگ و نسل نا دہشت گرد آتا برخلاف سرسہب کارروائی کرینے،دہشت گرد آتے دوارہ کاٹم ہرفنگ کن کروک کوشست آتے سرسہب مننگ کن الیپنہ،آرمی چیف پارے کہ نن دہشت گرد آتا بچوک، اوفتا کمکار و سنگت آتے امر کہ مرے چٹفنہ۔ آرمی چیف کل فارمیشن آتے پارت کرے کہ روایتی و غیر روایتی حالیت آتیٹی آپریشن نا سرسہبی ءِ پک کننگ کن بنداوی فوجی ہیلکاری نا بڑزکو کہولی آب ءِ برجاتخنگ آ چکار کننگے۔
